Mors - Thy spillede lige op mod favoritterne.

Kampen endte 26-26 da Aarhus Håndbold lørdag eftermiddag var på besøg i Fjordbank Mors Arena. I store dele af kampen var hjemmeholdet bagud, men i anden halvleg fik de kæmpet sig op, så holdene var helt lige hen mod slutningen af kampen. I den intense afslutning var det faktisk Mors/Thy, der var tættest på sejren. Marcus Mørk afsluttede i de sidste sekunder, men han skød forbi mål og kampen endte uafgjort. - Lige nu er jeg lidt bitter. Uafgjort mod et af ligaens store hold er selvfølgelig et flot resultat, men det er alligevel ærgerligt, når det var så tæt på, siger Marcus Mørk til TV2/Nord efter kampen. Mors - Thy Håndbold ligger nu nummer fem i den samlede stilling.